दिल्ली पुलिस ने लूटपाट के मामले में आम आदमी पार्टी के एक नेता को गिरफ्तार किया है. आरोपी नेता का नजीब (25 वर्ष) है और वर्तमान में वह आप की युवा इकाई का अध्यक्ष है. पुलिस ने नजीब के पास से लूटी गई रकम का अधिकांश हिस्सा बरामद कर लिया है.

पुलिस के मुताबिक, बीती 12 मार्च को नजीब और उसके दोस्तों ने बंदूक की नोक पर दिल्ली के मौजपुर इलाके में एक शख्स से 25 लाख रुपये लूट लिए थे. लूटपाट के दौरान बदमाशों ने फायरिंग भी की थी. गोलीबारी में एक शख्स घायल हो गया था. मौके से भागते वक्त राहगीरों ने फुरकान नामक एक बदमाश को दबोच लिया था.

पुलिस जांच में पता चला कि वांटेड बदमाश फुरकान ही गैंग का लीडर है. फुरकान इससे पहले भी लूटपाट की दो वारदातों को अंजाम दे चुका है. पुलिस ने फुरकान की निशानदेही पर जॉनी, फैसल, नावेद और उसके भाई नजीब को गिरफ्तार कर लिया. नजीब जो आप की युवा इकाई का अध्यक्ष है, उसके पास से पुलिस ने 16 लाख 6 हजार रुपये बरामद कर लिए.

पुलिस ने नजीब के पास से एक पिस्टल और एक बाइक भी बरामद की है. बरामद बाइक चोरी की है. पुलिस पूछताछ में आरोपियों ने 20 से ज्यादा लूटपाट और स्नैचिंग की वारदातों को अंजाम देने की बात कबूल की. फिलहाल पुलिस आरोपियों से पूछताछ कर रही है. वहीं लूटपाट की घटनाओं में आप नेता के शामिल होने से पुलिस भी सकते में है.